Menlo-Rugby streef uitnemendheid op twee gebiede na: die maksimale ontwikkeling van die potensiaal van elke speler, ongeag die span waarin hy speel, en die blootstelling van elke speler aan die mees moderne tegnologie en metodiek in afrigting. So bereik ons gemaklike die hoogste hoogtes.
Die dinamiek tussen professionele afrigting en ‘n gedrewendheid tot ontwikkeling, bring ‘n Absolut Menlo-entoesiasme en -spangees wat so kragdadig is dat die Menlo Rugby-Akademie, onder leiding van mnr. Dean van der Watt, sorg vir ‘n aktiewe, gedissiplineerde lewenstyl en internalisering van die skoolleuse, nl. Excelsa Petamus (ons streef die hoogste na). Menlo-Rugby is stewig gevestig op ‘n fondament van streng dissipline wat ononderhandelbaar is.
Die Hoërskool Menlopark is bevoorreg om oor ‘n sportsentrum onder ons hoofpawiljoen te beskik wat ondersteuning bied aan sportmeisies en sportmanne (in alle sportsoorte) ter voorbereiding vir en gedurende die seisoen.
Die Sport-Akademiehoofde werk ook hulle oefenprogramme uit in samewerking met die kundigheid beskikbaar in die Menlo-sportsentrum:
Tel: 012 348 6466
Sport- & Oefenkunde-spesialiste: Cross Fit-gimnasium op die skoolterrein
071 474 6523
Die skool het drie rugbyvelde, waarvan die A-veld, met sy 6000-sitplek pawiljoen, oor 'n volledige stel spreiligte beskik.
Die B- en C-veld is ook met spreiligte toegerus.
Daar is 'n pragtige rugbyklubhuis en toerusting sluit onder andere dryfsakke, A-rame en skrummasjiene in.
2017 - ons seisoen tot op hede:
Menlo neem deel aan die TUKSreeks met die volgende uitslae:
Algeheel eindig Menlo-rugby in die tweedeplek.
o/14 wen die TUKSreeks in die finaal teen Monument met 10 teenoor 5.
o/15 eindig in die 5de plek as plaatwenners.
o/16 wen die TUKSreeks in die finaal teen Monument met 28 teenoor 20.
Eerstespan eindig ook as plaatwenners in die 5de plek.
By die Wildeklawer-toernooi neem die o/14A-, o/15A- en o/16A-spanne in Kimberley deel teen van die land se topskole en seëvier in al hulle wedstryde. Dié toernooi word op ‘n hoë noot afgesluit met kragmetings teen Paarl Gimnasium:
o/14A: Menlo wen 12-10
o/15A: Menlo wen 27-19
o/16A: Menlo wen 19-15
Die Menlo-eerstes het deelgeneem aan die K2-toernooi in Oudtshoorn.
Volgens die SA-rugbyranglys lê Menlo se rugbyspanne soos volg in die land:
Ons wag om die finale spanlyste van die Blou Bulle af te ontvang, waar baie van ons spelers vanaf o/16- tot eerstespanvlak nog betrokke is.
• 14 Blou Bulle spelers kom uit Menlo-geledere.
• Menlo-rugby eindig algeheel tweede in die Tuks-reeks.
• Beide die o/14- en o/16-span speel in die Tuks-reeks finaal.
• Menlo wen 2 Beeldtrofees.
• Die 0/15’s seëvier in die Tuks-reeks, Beeldtrofee en Noordvaal 7's-toernooi.
• Menlopark lewer 2 o/16-spelers wat deel is van die o/16 SA-skolespan se oefengroep.
• 12 Blou Bulle spelers kom uit Menlo-geledere.
• Menlo wen 2 van die 4 Blou Bulle ligabekers.
• Die 0/15’s seëvier in die Noordvaal 7's-toernooi.
• Menlopark lewer 1 SA-skolespeler op wat betrokke is by 3 toetse.
• 6 Blou Bul Cravenweek-spelers en 9 Akademie-spelers kom uit Menlo-geledere.
• Menlo wen 3 van die 4 Blou Bulle ligabekers.
• Die 0/17’s seëvier vir die tweede agtereenvolgende jaar in die Coke-reeks.
• Menlopark lewer 2 SA-skolespelers op wat betrokke is by 3 toetse.
• Een SA-sewespeler het Menlo-wortels.
• Ons is baie trots op prestasies van oudparkies en spog graag met twee rugby-indoenas wat diep spore trap:
Dr. Henning Gericke, wat betrokke is by die Westelike Provinsie Rugbyunie (Curriebekerwenners vanjaar); en
Rudolf Straeuli, hoof uitvoerende beampte by die Goue Leeus Rugbyunie.
• Menlo lewer 35 provinsiale spelers (0/14 tot 0/18) op skool- en klubvlak.
• Ons kraai koning vir die vyfde agtereenvolgende jaar by die FNB Classic Clash.
• Twee Blou Bulle ligabekers pryk in ons trofeekas.
• Die 0/14-span speel in die Beeldtrofee-finaal.
• Ons 0/17-span tree as wenners uit die stryd tydens die Roodepoort Coke-reeks.
• Twee Blou Bulle skole-afrigters is deel van ons formidabele personeelkorps.
Ons sportontwikkelingsprogramme bied aan jongmanne, wat ernstig oor rugby is, die geleentheid om hulle vir die hoogste sport in rugby te bekwaam.
Menlo-Rugby se ontwikkelingsprogramme het tot gevolg dat daar elke jaar meer provinsiale spelers opgelewer word as wat ingeneem word. Hierdie groei vind plaas deur die ontwikkeling van eie talent tot hulle volle potensiaal op individuele-en spanvlak.
Die Hoërskool Menlopark het elke jaar talle rugbyspanne op die veld wat in die ligas hulle merk maak en teen ander topskole meeding. Tans is die skool se rugby onder die eerste 2 skole in Pretoria. Rugbytoere en -wedstryde teen ander Suid-Afrikaanse skole en ook internasionale spanne, vorm deel van die rugbyprogram.
Ons het al verskeie skool- en senior provinsiale spelers, asook Springbokke, opgelewer. Johan Marais, Rudolf Straeuli en Jacques Olivier is oud-Parkies wat Springbokkleure verwerf het.
Die Hoërskool Menlopark is ook trots op sy rugbyspelers wat Menlo-Rugby verteenwoordig by die Cravenweek.
Gedurende die voorseisoen word daar met spelers gewerk om hantering, vaardighede en fiksheid op peil te kry. Daar word ook tyd aan gimnasiumwerk spandeer gedurende die voorseisoen. Spelers wat aan ander sportsoorte binneseisoen deelneem (atletiek, swem, ens.) mag oefeninge bywoon wat nie inbreuk maak op seisoensportsoorte nie.
Dit is ook die tyd wanneer proewe gespeel word vir spankeuses, alhoewel daar ook binneseisoen, voor die liga begin, wedstryde teen ander skole gespeel word, wat as proewe dien. Klinieke en vakansietoere en –kursusse is ‘n ononderhandelbare deel van die voorbereidingsprogram. Laerskoolklinieke word ook aangebied en Menlo-rugbyspelers word geleer om hulle vaardighede ook aan jonger spelers oor te dra. So ontstaan ‘n rugby-tradisie van spanwerk.
Dit is ook tradisie by Die Hoërskool Menlopark dat die jaar se eerstespan aan die einde van die rugbyseisoen teen die vorige jaar se eerstespan kragte meet.
Dié wedstryd teen die oud-Parkies laat Parkies en Oud-Parkies van heinde en ver om die A-veld saamdrom en geeneen met Menlo-bloed in sy are laat hierdie stryd by hom verbygaan nie.
die Menlo-Rugbyondersteuning op ‘n georganiseerde basis te bewerkstellig deur alle rugbyondersteuners in ‘n hegte eenheid saam te snoer.
die Menlo Rugby-groepsidentiteit te vestig, uit te bou en uit te dra tot die gerief en voordeel van sy lede, gaste, die rugbyspelers en afrigters.
die nodige strukture en middele in plek te stel om rugbyspelers en afrigters te ondersteun om sodoende tot hulle optimale potensiaal te ontwikkel.
die nodige sosiale geleenthede te reël om met Menlo-organisasies, wat dieselfde doel nastreef, saam te werk.
Die boonste vlak van die klubhuis is ingerig en word gebruik om Menlo Rugby-ondersteuners te akkommodeer. Alle Menlo Rugby-ouers, -ondersteuners, -onderwysers en -borge word uitgenooi om rugby saam in die Absolut Menlo-klubhuis te geniet.
‘n Vrywillige ledebydrae van R250 per jaar word waardeer waaruit gratis verversings aan ondersteuners en besoekers verskaf word.
Daar is ook braaipakke te koop om tydens die wedstryde lekker saam te braai en die samesyn te geniet.
Tuksreeks vs Nelspruit (weg)
2018/03/28 & 31
Kliek hier vir die jaar se bepalings
Kliek hier vir die proewe